સાધ્વી જયશ્રીગીરી સામે ચોટિલાના મહંત નવલગીરી ગોસાઈએ પાલનપુરમાં રૂ.૧.૨૫ કરોડની છેતરપિંડીની ફરિયાદ નોંધાવી છે. નવલગીરીના કહેવા મુજબ, ૨૦૧૨ના વર્ષમાં મારા મિત્ર સુભાષભાઇના વડોદરાના ગોરવામાં આવેલી જમીન ગુજરાત હાઉસિંગ બોર્ડમાં ઍક્વાયર કરવામાં આવી હતી ત્યારે જયશ્રીગીરીને ગુજરાત હાઉસિંગ બોર્ડમાં ઓળખાણ હોવાથી જયશ્રીગીરીને જમીનનું કામ પાર પાડવા વાત કરી હતી. ત્યારે જયશ્રીગીરીએ આ જમીન ચોખ્ખી કરાવીને આપી દઇશું તેમ કહેલું અને તેઓએ આ કામના એડવાન્સ પેટે રૂપિયા ૧.૨૫ કરોડ લીધા હતા અને હું વચ્ચે જામીન તરીકે હતો. પછી કામ થયું નહીં. આ કેસમાં જયશ્રી અને ચિરાગ પંચાલ સાથેની વાતચીતની ઓડિયો ક્લિપ્સનો અભ્યાસ કરતા સાધ્વીની કામ કરવાની શૈલીનો પરિચય મળે છે. ફોનમાં કામ નહીં થતા પૈસા પાછા આપવાની વાત થાય છે ત્યારે સાધ્વી પુરુષના મોઢેથી પણ ભાગ્યે જ નીકળતી ગાળો ધાણીફૂટ બોલે છે. ત્યાં સુધી કહે છે કે ત્યાં આવીને ઠપકારીશ.